Σοκάρουν οι εικόνες που κατέγραψαν κάμερες ασφαλείας όταν δύο κουκουλοφόροι επιχείρησαν να ληστέψουν πρακτορείο του ΟΠΑΠ στη Θεσσαλονίκη.

Το περιστατικό συνέβη το βράδυ της Κυριακής στην περιοχή της Παναγίας Φανερωμένης.

Όπως φαίνεται στο βίντεο που εξασφάλισε το thestival.gr ο ιδιοκτήτης του πρακτορείου μόλις αντιλαμβάνεται τις προθέσεις των δύο κουκουλοφόρων τους επιτίθεται. Οι ληστές αιφνιδιάζονται. Αρχικά τον χτυπούν, όμως, στη συνέχεια τρέπονται σε φυγή.

Δείτε το βίντεο:

Ο ένας από τους δράστες ακινητοποιήθηκε έξω από το πρακτορείο, ενώ ο δεύτερος συνελήφθη λίγη ώρα αργότερα.

Ο ιδιοκτήτης του πρακτορείου ήταν ιδιαιτέρως τυχερός καθώς ο ληστής δεν είχε σφαίρα στο πιστόλι του ενώ κατά την αποχώρηση των δραστών περνούσε από το σημείο περιπολικό της Αστυνομίας.

Οι δύο συλληφθέντες είναι Έλληνες, ηλικίας 41 και 46 ετών. Όπως απέδειξε η αστυνομική έρευνα από τον Νοέμβριο του 2019 μέχρι και τον Ιανουάριο του 2020 είχαν διαπράξει εννέα ένοπλες ληστείες σε πρακτορεία του ΟΠΑΠ στις περιοχές των Αμπελοκήπων, της Νεάπολης, των Συκεών, της Σταυρούπολης και του κέντρου της πόλης.

Σε βάρος των συλληφθέντων σχηματίστηκε δικογραφία από το Τμήμα Εγκλημάτων κατά Ιδιοκτησίας της Διεύθυνσης Ασφαλείας Θεσσαλονίκης για συμμορία, ληστείες και απόπειρα ληστείας κατ’ εξακολούθηση και κατά συναυτουργία, βία κατά υπαλλήλων και δικαστικών προσώπων και παράβαση του Νόμου περί όπλων.

Σε έρευνα στην οικία του 41χρονου βρέθηκαν και κατασχέθηκαν ρούχα που φορούσαν κατά τη διάπραξη των ληστειών και 3 κινητά τηλέφωνα ενώ κατασχέθηκε και ένα αυτοκίνητο, ιδιοκτησίας του 46χρονου, που χρησιμοποίησαν ως μέσο προσέγγισης.